Կոնստանդին Մենիե

Կոնստանդին Մենիե (, ), բելգիացի քանդակագործ և նկարիչ։

Աշակերտել է եղբորը՝ Ժ. Բ. Մենիեին, Բրյուսելի Գեղարվեստի ակադեմիայում՝ Ֆ. Ժ. Նավեզին։ 1851 թվականին սկսել է որպես ակադեմիական ուղղության քանդակագործ, սակայն շուտով անցել է գեղանկարչությանը։ Դ. Կարբեի, Ֆ. Միչեի արվեստի և Շ. դե Գրուի ազդեցությամբ ուժեղացել են Մենիեի ստեղծագործության ռեալիստական գծերը, որոնք դրսևորվել են կրոնական և պատմական սյուժեներով գունանկարներում։ 1870-1880-ական թվականներին Բելգիայի արդյունաբերական շրջաններն ու Իսպանիա կատարած ուղևորությունները Մենիեին հանգեցրել են նոր թեմայի՝ բանվորների, նրանց աշխատանքային առօրյայի պատկերմանը («Հանքահոր» բազմաֆիգուր եռանկար, մոտ 1878, Կ. Մենիեի թանգարան, Բրյուսել)։ 1880-ական թվականների կեսերին վերադարձել է քանդակագործությանը։ Կերտելով տարբեր մասնագիտության տեր բանվորների կերպարներ՝ Մենիեն ձգտել է աշխատանքային թեմային հաղորդել հերոսական հնչողություն («Մրճահար», 1885, բրոնզ, Կ. Մենիեի թանգարան), ցույց տալ կապիտալիստական լծի ծանրությունը («Ձուլողը», բրոնզ, 1886, Հին արվեստի թանգարան, Բրյուսել)։ Մենիեի քանդակներն աչքի են ընկնում ընդհանրացվածությամբ, հաճախ՝ կերպարների այլաբանությամբ ու մանրամասների դիպուկ պատկերմամբ, գրաֆիկական արտահաւտիչ ուրվագծով, բրոնզյա մակերեսի գեղանկարչական մշակումով։ 1880-ական թվականներին աշխատել է «Հուշարձան աշխատանքին» կոմպոզիցիայի վրա (ավարտվել է Մենիեի մահից հետո, բացումը՝ 1930, Բրյուսել)։ Մենիեի արվեստը մեծ նշանակություն է ունեցել բանվորական շարժումների հետ կապված 20-րդ դարի ռեալիստական արվեստի զարգացման համար։

Ծանոթագրություններ 

Բելգիացի նկարիչներ‎
Բելգիացի քանդակագործներ‎
20-րդ դարի քանդակագործներ